หุ้นกู้ครึ่งปีนี้ฮอต ขาย2.6แสนล้าน แบงก์ดูดมากสุด
หุ้นกู้ร้อนฉ่า ครึ่งปีแรกแห่ออกกว่า 2.65 แสนล้านบาท ธนาคารแชมป์ขายมากสุด เหตุเร่งออกหนีกฎบาเซิล3 ด้านเอกชนรายใหญ่ยังระดมต่อเนื่อง
4 ก.ค. 2555

หุ้นกู้ร้อนฉ่า ครึ่งปีแรกแห่ออกกว่า 2.65 แสนล้านบาท ธนาคารแชมป์ขายมากสุด เหตุเร่งออกหนีกฎบาเซิล3 ด้านเอกชนรายใหญ่ยังระดมต่อเนื่อง
น.ส.อริยา ติรณะประกิจ ผู้ช่วยกรรมการผู้จัดการสมาคมตลาดตราสารหนี้ไทย (Thai BMA) เปิดเผยว่า ภาพรวมการขายหุ้นกู้ของภาคเอกชนในช่วงครึ่งแรกของปี 2555 มีการออกหุ้นกู้ระดมเม็ดเงินรวมทั้งสิ้น 2.65 แสนล้านบาท ซึ่งในจำนวนนี้เป็นของเอกชนต่างประเทศจำนวน 2 หมื่นล้านบาท
ผู้ช่วยกรรมการผู้จัดการ กล่าวว่า ยอดขายหุ้นกู้ร้อนแรงมาก เห็นได้จากในช่วง 6 เดือน บริษัทออกหุ้นกู้ 40 ราย คิดเป็นเกือบเท่ากับทั้งปีที่ผ่านมาที่มีการขายประมาณ 48 บริษัท ขณะที่วงเงินที่ขายนั้นครึ่งปีแรกก็มีมูลค่าเกือบเท่ากับปีที่แล้ว ที่ออกหุ้นกู้จำนวน 2.5 แสนล้านบาท 
ทั้งนี้ ในช่วง 6 เดือนแรกปี 2555 ธนาคารพาณิชย์ยังคงเป็นผู้ออกหลักและแนวโน้มในช่วงครึ่งปีหลังก็จะยังคงมีต่อเนื่อง เพราะการระดมเงินผ่านหุ้นกู้ ธนาคารไม่ต้องนำส่งค่าธรรมเนียมเข้ากองทุนเพื่อการฟื้นฟูและพัฒนาระบบสถาบันการเงิน (FIDF) 
นอกจากนี้ ธนาคารยังเร่งระดมเงินรองรับการนำกฎเกณฑ์บาเซิล3 มาใช้ เพราะเมื่อประเทศไทยบังคับใช้กฎเกณฑ์นี้แล้ว ธนาคารจะไม่สามารถนำเงินที่ได้จากการออกหุ้นกู้ด้อยสิทธิที่มีอายุมากกว่า 5 ปีนำมานับเป็นเงินกองทุนขั้นที่ 2 ได้ทั้งจำนวนเช่นปัจจุบัน 
สำหรับบริษัทที่ออกหุ้นกู้ส่วนใหญ่อยู่ในกลุ่มธุรกิจพลังงานและบริษัทขนาดใหญ่ เพื่อนำมาคืนหนี้หุ้นกู้ชุดเดิมที่ครบกำหนด และเร็วๆ นี้บริษัท แลนด์ แอนด์ เฮ้าส์ (LH) จะขายหุ้นกู้วงเงิน 2,500 ล้านบาท